ÜMUMDÜNYA ƏDALƏT EVİ

1 mart 2017

Dünya bəhailərinə

Sevgili dostlar,

Getdikcə parçalanan dünyada hər bir xalqın sosial şəraitinin üzərinə, onların vəziyyətini xeyli dərəcədə göz önünə çıxararaq daha çox işıq düşməkdədir. Ümidverici bəzi inkişaflar olsa da, insan nəslinin vicdanına ağırlıq gətirən çox şeylər var. Belə görünür ki, hər cür siyasi proqram tərəfindən tətbiq olunan müalicəyə qarşı immuniteti olan ədalətsizlik, ayrıseçkilik və istismar bəşəriyyətin həyatını xarab edir. Bu bəlaların iqtisadi təsiri nə qədər insanların uzun sürən iztirabları ilə, həmçinin, cəmiyyətdə dərinə işləmiş struktur qüsurları ilə nəticələndi. Ürəkləri Camali-Mübarəkin təlimlərinə cəzb olunmuş kəslərdən heç kəs bu nəticələrdən təsirlənməyə bilməz. “Dünya böyük çaxnaşma içərisində,” – Həzrət Bəhaullah Dünya Lövhündə buyurur, – “onun xalqlarının fikri isə tam çaşqınlıqdadır. Biz Qüdrət Sahibindən diləyirik ki, onları Öz Ədalətinin calalı ilə nurlandırsın, onları hər zaman və hər şəraitdə onlara fayda verəcək şeyləri tapmağa qabil etsin”. Bəhai icması dünyanın yaxşılaşmasına düşüncə və əməl səviyyəsində töhfə verməyə çalışdıqca, çoxlu əhalinin yaşadığı əlverişsiz şərait onun diqqətini getdikcə daha çox tələb edəcəkdir.

Bəşəriyyətin hər hansı bir kəsiminin rifahı bütövün rifahı ilə sıx bağlıdır. Hər hansı bir qrup öz firavanlığı barədə qonşusunun firavanlığından təcrid olunmuş halda düşündükdə yaxud hamıya ruzi verən ətraf təbiətə vurulan təsirə önəm vermədən iqtisadi mənfəət arxasınca getdikdə insanlığın kollektiv həyatı əzab çəkir. Odur ki, inadkar bir maneə əhəmiyyətli sosial tərəqqinin yolunda durur: yenə də hər dəfə tamah və şəxsi maraq ümumun xeyri bahasına hökm sürür. İfrat dərəcədə sərvət toplanmaqdadır və onun yaratdığı qeyri-sabitlik dövlətlər daxili və dövlətlər arasında gəlir və imkanların necə qeyri-bərabər paylanması ilə daha da pisləşir. Lakin bu belə olmamalıdır. Bu cür vəziyyət nə qədər tarixdən gəlsə də, onlar gələcəyi müəyyən etməməlidir və hətta iqtisadi həyata hazırkı yanaşmalar bəşəriyyətin erkən gəncliyini qane etsə də, onun yetkinlik yaşının astanasında, şübhəsiz olaraq, qeyri-adekvatdır. Bütün insanların maraqlarına xidmət etməkdə açıqca uğursuzluğa düçar olmuş strukturları, qaydaları və sistemləri əbədiləşdirməyi davam etdirməyin heç bir əsası yoxdur. Əmrin təlimləri şübhəyə heç bir yer qoymur: sərvət və resursların yaradılması, yayılması və istifadəsinin özlüyündə bir mənəvi-əxlaqi boyut vardır.

Parçalanmış dünyadan birləşmiş dünyaya uzun sürən keçid prosesindən doğan gərginliklər beynəlxalq münasibətlərdə, o qədər də, istər böyük, itərsə də kiçik cəmiyyətlərin düşdüyü dərinləşən parçalanmada hiss edilməkdədir. Pis dərəcədə yetərsiz olduğu üzə çıxan, cəmiyyətdə hökm sürən düşüncə tərzlərinin olduğu bir şəraitdə dünyanın müştərək etikaya ciddi ehtiyacı vardır ki, bu da tufan buludlarının toplaşdığı kimi artan böhranı həll etmək üçün əmin bir çərçivədir. Həzrət Bəhaullahın baxışı müasir diskursları formalaşdırmağa icazə verilmiş çox fərziyyələrə – məsələn, şəxsi maraq məhdudlaşdırılmalı olmadan firavanlığı irəli aparır, tərəqqi onun amansız rəqabətdə ifadəsindən asılıdır kimi fərziyyələrə meydan oxuyur. Bir fərdin dəyərini əsasən onun başqalarına nisbətən nə qədər çox sərvət toplaya biləcəyi və nə qədər istehlak edə biləcəyi kimi şərtlərlə müəyyənləşdirmək tamamilə Bəhai düşüncəsinə yaddır. Lakin elə fitrətən nifrətəlayiq yaxud qeyri-əxlaqi bir şey kimi zənginliyi fərq qoymadan pisləyən imtinalar da təlimlərə yaddır, zahidlik isə qadağandır. Sərvət insanlığa xidmət etməlidir. Onun istifadəsi ruhani prinsiplərlə uyğun olmalıdır; sistemlər onların işığında yaradılmalıdır. Və Həzrət Bəhaullahın unudulmaz sözlərinə uyğun: “ Heç bir işıq ədalətin işığı ilə müqayisə edilə bilməz. Dünyada nizamın qurulması və millətlərin sakitliyi bundan asılıdır”.

Baxmayaraq ki, Həzrət Bəhaullah Öz Vəhyində təfərrüatlı iqtisadi bir sistem vermir, lakin Onun təlimləri boyunca keçən daimi mövzu insan cəmiyyətinin yenidən təşkil olunmasıdır. Bu mövzuya baxdıqda qaçılmaz olaraq iqtisadi məsələlər ortalığa çıxır. Əlbəttə, Həzrət Bəhaullahın nəzərdə tutduğu gələcək nizam hazırkı nəslin xəyal etdiyi hər hansı bir şeyin fövqündə dayanır. Bununla belə, son nəticədə onun meydana çıxması Onun təlimlərini ardıcıllarının bu gün tətbiq etmələri üçün qoyduqları gərgin səylərdən asılı olacaqdır. Bunu yadda saxlayaraq, ümid edirik ki, aşağıdakı şərhlər dostlar tərəfindən düşüncəli, davamlı təhlil və məşvərətləri stimullaşdıracaqdır. Məqsəd cəmiyyətin maddi işlərində ilahi hökmlərlə uyğun bir şəkildə necə iştirak etməyi və praktiki şərtlər altında, ədalət, səxavətlilik, əməkdaşlıq və qarşılıqlı yardımlaşma ilə kollektivfiravanlığın necə inkişaf etdirilə biləcəyini öyrənməkdir.

Həzrət Bəhaullahın Vəhyinin iqtisadi həyat üçün nə demək olmasını nəzərdən keçirmək barədə çağırışımız Bəhai təsisiat və icmalarına çatdırılmaq məqsədi daşıyır, lakin daha xüsusi olaraq fərdi inanana ünvanlanmışdır. Əgər təlimlər əsasında formalaşan yeni icma həyatı modeli meydana çıxmalıdırsa, vəfadarlar onların ən fərqləndirici xüsusiyyətlərindən biri olan davranış düzgünlüyünü həyatlarında nümayiş etdirməli deyillərmi? Bir bəhainin etdiyi hər bir seçim – istər işçi, istər iş sahibi, istehsalçı ya istehlakçı, borc alan yaxud verən, benefaktor yaxud benefisiar olsun – iz qoyur və uzlaşmış bir həyat sürmək kimi əxlaqi bir borc tələb edir ki, insanın iqtisadi qərarları uca ideallarla uyğun olsun, o məqsədləri yerinə yetmrmək üçün insanın niyyətinin paklığı onun hərəkətinin paklğı ilə tən olsun. Əlbəttə, dostlar adətən, can atmalı olduqları meyarlar üçün təlimlərə baxırlar. Lakin icmanın cəmiyyətin işlərinə getdikcə yaxından qoşulması o deməkdir ki, sosial mövcudluğun iqtisadi boyutu indi daha çox diqqət almalıdır. Xüsusilə, icma quruculuğu prosesinin böyük sayları əhatə etməyə başladığı klasterlərdə Bəhai Yazılarında olan nəsihətlər ailələr, qonşular və insanlar arasındakı iqtisadi münasibətləri getdikcə daha çox işıqlandırmalıdır. Onları əhatə edən mövcud nizamda hökm sürən istənilən dəyərlərlə qane olmayaraq hər yerdə dostlar təlimlərin öz həyatlarına tətbiqinə baxmalı və şəraitlərinin onlara verdiyi fürsətlərdən istifadə edərək, harada yaşamalarından asılı olmayaraq iqtisadi ədalətə və ictimai-sosial tərəqqiyə özlərinin fərdi və kollektiv töhfələrini verirlər. Bu cür səylər bu sahədə artan bilik toplusunu genişləndirəcəkdir.

Bu kontekstdə araşdırılmalı olan təməl konsepsiya insanın ruhani gerçəkliyidir. Həzrət Bəhaullahın Vəhyində, hər bir insan varlığına xas olan nəciblik birmənalı olaraq təsdiq edilir; Bu Bəhai inancının təməl ehkamıdır ki, insanlığın gələcəyi üçün ümid onun üzərində qurulur. Ruhun, Şəfqətli, Əta Edən, Kəramətli Allahın bütün adlarının və sifətlərini təzahür etdirmək qabiliyyəti Yazılarda dəfələrlə təsdiq edilir. İqtisadi həyat ruhun dürüstlük, bütövlük, etibarlılıq, səxavətlilik və digər keyfiyyətlərini ifadə etmək üçün bir meydandır. Fərd yalnız şəxsi maraq güdən, dünyanın maddi resurslarından getdikcə böyük paya iddia etməyə cəhd edən iqtisadi bir vahid deyil. “İnsanın ləyaqəti xidmətdə və məziyyətdədir,” – Həzrət Bəhaullah buyurur – “ sərvət və zənginlik təmtərağında deyil.” Daha sonra: “Yaman və pozğun həvəsin arxasına düşərək dəyərli həyatınızın sərvətini dağıtmayın və səylərinizi öz şəxsi marağınızı irəlilətmək üçün sərf etməyin”. Özünü başqalarına xidmətə həsr etməklə insan həyatında məna və məqsəd tapır və cəmiyyətin özünün yüksəlişinə töhfə verir. Məşhur traktatının əvvəlində Həzrət Əbdül-Bəha təsdiq edir:

Bir fərdin şərəfi və fərqliliyi bundadır ki, dünyanın çoxlu insanları arasında sosial rifah mənbəyi olsun. Bundan daha böyük nemət təsəvvür etmək olarmı ki, bir fərd özünə baxanda görsün ki, Allahın təyidedici fəzli ilə o, insanlar üçün sülh və rifah, xoşbəxtlik və inkişaf mənbəyi olmuşdur? Xeyr, Haqq Allaha and olsun, bundan daha böyük səadət, daha kamil zövq yoxdur.

Bu işıqda baxdıqda, zahirən sadə görünən iqtisadi fəaliyyətlərin bir çoxu insanın rifah və firavanlığını artırmaq üçün potensialına görə yeni əhəmiyyət kəsb edir. “Hər bir insanın bir məşğuliyyəti, peşəsi və ya bir sənəti olmalıdır ki,” – Sərkər Ağa izah edir – “o, başqa insanların yükünü çəksin, özü onlara yük olmasın”. Həzrət Bəhaullah yoxsullara təkidlə buyurur ki, “çalışmalı həyatları üçün ruzi qazanmalıdırlar,” sərvəti olanlara isə “yoxsullara son dərəcə qayğı ilə yanaşsınlar”. Sərvət, əgər fərdin öz səyləri və Allahın fəzli ilə ticarətlə, kənd təsərrüfatı, sənət və sənaye ilə əldə edilərsə və xeyriyyə məqsədilə istfadə edilərsə, Həzrət Əbdül-Bəha təsdiq etmişdir, “yüksək dərəcədə tərifəlayiqdir”. Eyni zamanda da Gizli Kəlamlarda onun təhlükəli ovsunu barədə dəfələrlə xəbərdarlıq edilir ki, sərvət inananla onun əsl sitayiş Obyekti arasında “böyük bir maneədir”. Ona görə də təəccüblü deyil ki, Həzrət Bəhaullah əbədi mələkuta yetişməsində zənginliyin mane olmadığı varlı insanın məqamını ucaldır; “günəş yer üzündəki insanları işıqlandırdığı kimi,” belə bir insanın nuru da “səma sakinlərini işıqlandırar!” Həzrət Əbdül-Bəha bəyan edir ki, “əgər mühakiməli və işgüzar bir fərd sonda insan kütlələrini varlandıran bir təşəbbüs başlayarsa, bundan daha böyük təşəbbüs ola bilməz, və Allahın nəzərində bu yüksək bir nailiyyət məqamında olar”. Nəyin zəruri olduğunu müəyyən etmək üçün insanın öz həyatına nəzər salmağı və şadlıqla Hüququllah qanununa münasibətdə öz öhdəliyini yerinə yetirməsi öz tərcihlərini tarazlaşdırmaq, malik olduğu istənilən sərvəti təmizləmək və Allahın Haqqı olan payın daha böyük xeyir verməsini təmin etmək üçün vacib bir intizamdır. Bütün zamanlarda qaneçilik və mötədillik, xeyirxahlıq və yoldaşlıq hissi, fədakarlıq və Qüdrətliyə təvəkkül etmək Allah qorxusu olan ruha yaraşan keyfiyyətlərdir.

Materializm qüvvələri tamamilə əks düşüncə tərzini təbliğ edir: ki, xoşbəxtlik davamlı istehlakdan gəlir, ki, insan nə qədər çox şeyə malik olsa, o qədər yaxşıdır, ki, ətraf mühit barədə sonra fikirləşərik. Bu şirnikləndirici mesajlar getdikcə dərinləşən, şəxsi maraqları masqalamaq üçün ədalət və hüquqlar dilini istifadə edən şəxsi haqq hissini qidalandırır. Başqalarının yaşadıqları çətinliklərə laqeydlik hər yerdə adi hal alıb, o zaman ki, əyləncə və sapdırıcı zövq-səfa doymaq bilmədən istifadə edilir. Materializmin tükəndirici təsiri hər bir mədəniyyətə nüfuz edir, bütün bəhailər isə etiraf edirlər ki, onlar bunun təsirlərindən daim agahlıqlarını saxlamasalar, onlar da bu və ya digər dərəcədə bilmədən onun dünyanı görmək yollarını qəbul edə bilərlər. Valideynlər itiliklə agah olmaldırlar ki, hətta çox kiçik yaşlarında belə, uşaqlar ətraflarındakı normaları hopdururlar. Yeniyetmələrin ruhani gücləndirilməsi proqramı elə bir yaşda düşüncəli ayıqlığı təşviq edir ki, o zaman materializm inadla güclənir. Yetkinliyin gəlişi ilə o insanın nəsli ilə müştərək olan məsuliyyət də gəlir ki, dünyəvi məqsədlərin onun ədalətsizlik və məhrumiyyətlərə qarşı gözlərini kor etməsinə imkan verməsin. Zaman keçdikcə, təlim institutlarının Allahın Kəlamı ilə təmasla bəslədikləri keyfiyyətlər və münasibətlər fərdlərə kömək edir ki, həyatın hər bir mərhələsində dünyanın xidmətdən diqqəti ayırmaq və özünə tərəf çəkmək üçün istifadə etdiyi illüziyaların arxasını görsünlər. Nəhayətdə isə Allahın Kəlamının sistematik öyrənilməsi və onun mənalarının araşdırılması insanın maddi işlərini ilahi təlimlərə uyğun idarə etməyə olan ehtiyac barədə anlayışlılığı yüksəldir.

Sevgili dostlar: dünyada zənginlik və yoxsuluğun ifrat dərəcələrinin müdafiəsi getdikcə tutarsız olur. Ədalətsizlik inadla davam etdikdə, mövcud nizamın da özündən arxayınlığı itir və onun dəyərləri sorğulanır. Münaqişəli dünyanın gələcəkdə qarşılaşmalı olacağı bədbəxtliklər nə olursa olsun, biz dua edirik ki, Qüdrətli Allah yollarındakı hər bir maneəni aşmaqda Öz sevimlilərinə kömək etsin və insanlığa xidmətdə onlara yardım etsin. Əhali arasında bəhailərin təmsilçiliyi nə qədər böyük olarsa, ətrafındakı yoxsulluğun əsl səbəblərinin həll yollarının tapılmasında onların məsuliyyətləri də o qədər böyükdür. Hərçənd dostlar belə bir işin öyrənilməsinin və müvafiq diskurslara töhfə verməyin ilkin mərhələsindədirlər, Beşilik Planın icma quruculuğu prosesi hər yerdə iqtisadi fəaliyyətin yüksək məqsədi barədə tədricən, lakin ardıcıl olaraq, bilik və təcrübə toplamaq üçün ideal mühit yaradır. İlahi sivilizasiya qurmaq üçün bir əsrlik işin fonunda qoy bu araşdırma qarşıdan gələn illərdə icma həyatının, təsisat düşüncəsinin və fərdi hərəkətin aydın nəzərəçarpan xüsusiyyəti olsun.

[İmzalanmışdır: Ümumdünya Ədalət Evi]